لاہور:  پاکستان تحریک انصاف نا چیئرمین ومسکوہی وزیراعظم عمران خان پارینے کہ پٹرول ڈیزل نا نہاد ءِ ودفنگ آن الس وتنخواہ دار تپہ ءِ لتاڑ کننگا‘راجی رابطہ غاتا ویب سائٹ ٹوئٹر آ جاری کروک تینا بیان اٹ او پارے کہ کرپٹ ونابود امپورٹڈ حکومت ننا زرگزران ءِ بھس کرے‘ حکومت نا پورو بدانتظامی آن پد پٹرول و ڈیزل نا نہاد ءِ ودفنگ الس وتنخواہ دار تپّہ ءِ خوار کرینے۔ عمران خان پارے کہ ملک اٹ داسہ بجلی و گیس انا نہاد آتے ودفنگ نا گمان ارے‘ داڑتون اوار 200 ارب روپئی نا منی بجٹ تون اوار 35درسَد نا کچ اٹ کبینی مریک۔
(آن لائن)
